S-323/2008

Mál þetta, sem dómtekið var föstudaginn 27. 3., er höfðað með ákæru lögreglustjórans á Akureyri, útgefinni 31. október 2008, á hendur X, og Z,

„fyrir fíkniefnalagabrot, með því að hafa fimmtudaginn 11. september 2008, verið með í vörslum sínum 29,26 grömm af amfetamíni, 102,17 grömm af hassi og 1,16 grömm af tóbaksblönduðu hassi, en efni þessi höfðu þær flutt með sér frá Reykjavík, en ákærða [X] hugðist selja efnin hér í bænum og hafði þegar lögreglan handtók hana selt um 10 grömm af amfetamíni og um 40 grömm af hassi.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 13, 1985 og 68, 2001 og 2. gr. sbr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.

Þess er krafist að ákærðu verði dæmdar til refsingar og til að sæta upptöku á haldlögðum fíkniefnum sem tilgreind eru í efnaskrám nr. 14.484, 14.485 og 14.500 og 22.000 krónum í peningum, samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Við aðalmeðferð málsins tók ákæruvaldið fram að ákærðu X væri einnig gefið að sök að hafa flutt umrædd fíkniefni frá Reykjavík og væri ákæru breytt að því leyti.

Endanleg afstaða ákærðu til ákæru er að þær játa þá háttsemi sem þeim er gefin að sök í ákæru, eftir að henni hefur verið breytt svo sem að ofan greindi. Krefst hvor um sig vægustu refsingar sem lög leyfi og að hún verði bundin skilorði. Verjandi þeirra krefst málsvarnarlauna sér til handa.

Við þingfestingu málsins játaði ákærða X sök en ákærða Z neitaði sök og var þá ákveðin aðalmeðferð í málinu. Neitaði ákærða Z þá enn sök, en við undir lok aðalmeðferðar óskaði hún eftir að gefa skýrslu að nýju og játaði þá sök samkvæmt ákæru.

Málavextir

Samkvæmt lögregluskýrslu sem liggur fyrir í málinu var lögreglan á Akureyri við eftirlit á Mýrarvegi hér í bæ, að kvöldi föstudagsins 11. september 2008, þegar hún ákvað að athuga ástand ökumanns bifreiðar er ekið var norður götuna. Reyndist ökumaður vera ákærða X og segir í skýrslunni að hún hafi viðurkennt fyrir lögregluþjónum að neyta fíkniefna og hafa síðast gert það helgina áður. Lögregla hafi óskað eftir að fá að leita í bifreiðinni og hafi ákærða þá framvísað fíkniefnum sem geymd hafi verið í hólfi við ökumannssæti og sagt þau vera kannabisefni og amfetamín. Aðspurð hafi ákærða X upplýst að hún dveldist í Hrafnagilsstræti 23 og væri lögreglu heimil leit þar, ef hún fengi sjálf að vera þar nær. Þangað hafi lögregla farið til leitar og hafi þar verið stödd ákærða Z. Í íbúðinni hafi ákærða X vísað lögreglu á amfetamín, falið í frystiskápi. Loks segir í skýrslunni að einnig hafi fundizt í íbúðinni kannabisefni og 22.000 krónur í peningum og er í skýrslunni haft eftir ákærðu X að það hafi verið ágóði af fíkniefnasölu.

Í annarri lögregluskýrslu er liggur fyrir í málinu segir af leit í umræddri íbúð og segir þar jafnframt að á ákærðu Z hafi fundizt kúla með efni, er hún hafi sagt vera amfetamín í sinni eigu. Þá hafi fundizt álpappír með tóbaksblönduðu hassi í og hafi ákærða X sagzt eiga það.

Í málinu liggja fyrir efnaskýrslur lögreglu. Í skýrslu nr. 14485 segir að fundizt hafi 22,98 grömm af amfetamíni í 24 einingum pökkuðum í plastfilmu, 90,96 grömm af hassi, annars vegar 37,35 grömm í 28 einingum pökkuðum í plastfilmu og annars vegar 53,6 grömm annars staðar, og 1,16 grömm af tóbaksblönduðu. Í skýrslu nr. 14500 segir að fundizt hafi amfetamín í buxnavasa, 0,64 grömm. Í skýrslu nr. 14484 segir að fundizt hafi 11,22 grömm af hassi, í níu einingum í plastfilmu, og 5,64 grömm af amfetamíni, í sex plastpökkuðum einingum.

Eins og áður segir játaði ákærða Z frá upphafi sök samkvæmt ákæru en ákærða X neitaði sök framan af meðferð málsins, en játaði skýlaust sök með síðari skýrslugjöf sinni við lok aðalmeðferðar. Af þeim sökum þykir ekki ástæða til að rekja framburð ákærðu og vitna fyrir dómi ýtarlega.

Ákærða X kvaðst hafa farið á fimmtudagskvöldi norður með fíkniefni í söluskyni. Hún hefði falið fíkniefnin í jörðu og verið sjálf í bænum fram á helgi en farið þá suður að nýju. Miðvikudaginn næsta hefði hún farið norður með meðákærðu Z. Ákærða hefði þá sókt fíkniefnin á felustaðinn, en meðákærða hefði þá ekki verið með í þeirra för. Daginn eftir hefðu þær verið teknar fastar. Meðákærða hefði á leiðinni norður komizt að því hvað ákærða hygðist fyrir á Akureyri, þar á meðal að selja fíkniefni, og hefði verið viðstödd er ákærða hefði pakkað fíkniefnunum í íbúðinni á Akureyri en hefði ekki átt hlut að máli sjálf og ekkert viljað af því vita.

Ákærða Z kvaðst hafa farið norður með meðákærðu X. Á leiðinni norður hefði hún komizt að því að meðákærða væri í fíkniefnasöluferð en hefði einskis spurt um það og ekkert viljað af því vita. Hún kvaðst játa sök samkvæmt ákæru að fullu, en hún hefði vitað af fíkniefnum geymdum í íbúðinni þar sem hún hafi ein verið, meðan meðákærða var fjarverandi.

Einnig báru vitni í málinu A og B lögregluþjónar, en í ljósi skýlausrar játningar ákærðu Z, eftir að vitnin báru vitni, þykir ekki ástæða til að rekja framburð þeirra sérstaklega.

Með skýlausum játningum ákærðu, sem fá stoð í gögnum málsins og engin ástæða þykir vera til að draga í efa, eru þær að mati dómsins sannar að sök og hafa unnið sér til refsingar, en háttsemi þeirra er í ákæru rétt færð til refsiheimilda. Samkvæmt sakavottorðum hefur ákærðu X ekki áður verið gerð refsing en ákærðu Z hefur einungis verið gerð sektarrefsing og réttindasvipting vegna umferðarlagabrots. Verður litið til þessa við ákvörðun refsingar. Þá verður horft til þess að báðar ákærðu hafa játað skýlaust sök samkvæmt ákæru, þó játning ákærðu Z hafi ekki komið fyrr en undir lok aðalmeðferðar. Þáttur ákærðu X er að mun stærri í máli þessu en ákærðu Z. Ákærða X flytur fíkniefni norður í söluskyni, felur þau, sækir á felustað og hefur selt hluta þeirra þegar þær eru teknar fastar. Ákærða Z er einungis sakfelld fyrir vörzlur fíkniefnanna, en eins og áður greindi leiðrétti ákæruvaldið ákæru sína svo að ákærða Z væri ekki sögð hafa flutt efnin norður, og ekkert hefur komið fram sem bendir til að henni hafi verið ætlaður hlutur í væntanlegum ágóða af fíkniefnaviðskiptum. Ákærða X hefur á engu stigi málsins reynt að breiða yfir hlut sinn í því. Verjandi hennar byggði á því fyrir dómi að hún hefði leitað sér hjálpar, iðraðist brotsins og reyndi nú að bæta ráð sitt. Því andmælti ákæruvaldið ekki og verður á því byggt. […].

Þegar á allt er horft verður refsing ákærðu X ákveðin fangelsi í þrjá mánuði en ákærðu Z í einn mánuð. Rétt þykir að fullnustu refsingar hvorrar um sig verði frestað og falli refsing ákærðu X niður að liðnum þremur árum en ákærðu Z að liðnum tveimur árum, haldi hvor um sig almennt skilorð eins og nánar greinir í dómsorði.

Fallast ber á gerðar upptökukröfur.

Með vísan til 1. mgr. 219. gr. laga nr. 88/2008 verða ákærðu dæmdar til að greiða in solidum málvarnarlaun skipaðs verjanda síns, G-kk-ef Ó-kk-ef H-kk-ef héraðsdómslögmanns, alls 168.075 krónur, og hefur þá verið litið til reglna um virðisaukaskatt. Þá greiði þær in solidum ferðakostnað verjandans, 22.740 krónur, en ekki liggur fyrir að um annan sakarkostnað hafi verið að ræða. Gætt var ákvæða 1. mgr. 184. gr. laga nr. 88/2008.

Þ-kk-nf D-kk-nf kveður upp dóm þennan.

D Ó M S O R Ð

Ákærða X sæti fangelsi í þrjá mánuði. Fullnustu refsingarinnar skal frestað og niður skal hún falla að liðnum þremur árum haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða Z sæti fangelsi í einn mánuð. Fullnustu refsingarinnar skal frestað og niður skal hún falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærðu greiði in solidum málsvarnarlaun skipaðs verjanda síns, G-kk-ef Ó-kk-ef H-kk-ef héraðsdómslögmanns, 168.075 krónur, og ferðakostnað hans 22.740 krónur.

Upptæk skulu gerð 29,26 grömm af amfetamíni, 102,17 grömm af hassi og 1,16 grömm af tóbaksblönduðu hassi, sem lögregla lagði hald á við rannsókn málsins, og greind eru í efnaskýrslum númer 14484, 14485 og 14500. Þá skulu gerðar upptækar 22.000 krónur sem lagt var hald á við rannsókn málsins.